VSA maak nóg ’n skenking aan SA(Foto: ANI) Die VSA het nóg ’n skenking aan Suid-Afrika gemaak te midde van die Covid-19-pandemie – dié keer ventilators. Die Amerikaanse ambassade in Suid-Afrika het Dinsdag in ’n verklaring op die webwerf van die Amerikaanse ambassade en konsulate in Suid-Afrika gesê die VSA het 1 000 ventilators aan Suid-Afrika geskenk om dié land by te staan in sy stryd teen die nuwe koronavirus wat Covid-19 veroorsaak. Luidens die verklaring beloop dié ventilators se waarde alleen $14 miljoen (sowat R255 miljoen) en saam met die bykomende toerusting, verskeping en instandhouding daarvan ongeveer $20 miljoen (sowat R365 miljoen). Dit volg nadat dr. Zweli Mkhize, minister van gesondheid, en Ebrahim Patel, minister van handel en nywerheid, aangedui het dat Suid-Afrika ’n behoefte aan ventilators het in dié tyd. Die eerste besending van ventilators sal binnekort in Suid-Afrika aankom, waarna dit na verskeie waakeenhede van hospitale in Suid-Afrika gestuur sal word. “Die Verenigde State is al langer as ’n halwe eeu die grootste bydraer tot wêreldwye gesondheidsveiligheid en humanitêre hulp. Hierdie ventilators is net nog ’n voorbeeld van die Amerikaanse gees van vrygewigheid, terwyl ons hierdie virus tuis in die Verenigde State en saam met ons vennootskappe in die buiteland beveg,” het die Amerikaanse ambassadeur, Lana Marks, in die verklaring gesê. Dit is nie die VSA se eerste skenking aan Suid-Afrika sedert die uitbreek van Covid-19 nie. Maroela Media het vroeër berig die VSA het in April sowat R51,5 miljoen ($2 770 000) aan Suid-Afrika geskenk. Dít nadat die VSA in Maart reeds sowat R18 miljoen ($970 000) bewillig het. Dié geld is geskenk kort nadat pres. Donald Trump sy administrasie opdrag gegee het om die land se steun aan die Wêreldgesondheidsorganisasie (WGO) te staak. Die VSA was die grootste enkele finansierder van die WGO en het verlede jaar $400 miljoen aan dié organisasie oorbetaal.